DA-kongres: Spanning heers voor stemmery begin | Maroela Media
Mmusi Maimane sal onbestrede herkies word tot DA-leier, maar 'n groot stryd is aan die gang oor wie die party se nasionale voorsitter gaan wees. Die nasionale voorsitter is die tweede mees senior persoon in die party.
Daar is drie kandidate: Athol Trollip, burgemeester van die Nelson Mandelabaai-metro in Port Elizabeth, Solly Msimanga, burgemeester van die Tshwane-metro in Pretoria, en dr. Annalie Lotriet, provinsiale DA-voorsitter in die Vrystaat.
'n Taai stryd heers tussen Trollip en Msimanga, en hul ondersteuners beweer dié twee loop kop aan kop.
Een van die mees omstrede beleidspunte is 'n voorstel dat raskwotas in die DA verbied word. In 'n onderhoud met Pretoria FM het Alf Lees, die DA se tesourier-generaal, sy teenkanting teen kwotas en rasgebaseerde gedrag in die DA uitgespreek.
Die beleidsaspekte word vanmiddag bespreek en die uitslag van die interne verkiesing sal teen môremiddag bekend wees.
Maimane se toespraak om 11:15 is die fokus van Saterdagoggend se verrigtinge.
Behalwe Maimane, was die grootste applous tot dusver by die DA-kongres nie vir 'n politikus nie maar vir die sanger Kurt Darren.
Darren het sy treffer "Kaptein" gesing direk na 'n toespraak deur die DA se federale voorsitter, Athol Trollip.
Darren het afgevaardigdes in die gestoeltes en die gange, wat die woorde van "Kaptein" kennelik uit hul koppe ken, aan die sing en dans gehad soos niemand anders tot dusver nie.
Afrikaans het Saterdagoggend 'n pertinente rol by die kongres gespeel met verskeie sprekers en kunstenaars wat die taal gebruik het.
Dit is verstommend dat daar nog soveel blankes by die trog drink. Die verafrikanisering van demokrasie gaan sy pond vleis eis, of hul wil of nie.
Die meerderheid stemvee hier gaan eis dat die watertjies die pad van minste weerstand volg, afdraand.
hoekom wil julle rassekwota's uit die da hou? helen zille het dan so hard geknoei om dit daar te hou! kyk hoe her sy almal gevra om vir mazibuko te stem teen trollip. en waar is haar protegé nou?
Wat eens n belowende party was gaan nou ten gronde, wonder hoekom. Ek dink die party het n tekort aan intigriteit en nes die ANC tipiese faksies.
Al die binne gevegte en kwota stelsels asook hul party ondersteuning ten gunste van grond onteiening sonder vergoeding plaas 'n groot demper op die party veral met die rassekaart. Stem maar liewer vir my VF+ al is hul nou hoe klein, maar my gewete is reg in hoe hul werklik veg vir minderheids regte. Hoe meer stemme hul kan kry hoe meer verteenwoording kan daar wees.
Ek het na die uitsending van die kongres op TV gekyk. Dit het meer soos 'n ANC kongres geklink. Daar is net op "kolonialisme", "apartheid" en "rassisme" gehamer met gereelde ANC struggle tussenwerpsels soos amandla.
Die blanke kongres gangers het ook nie veel hande geklap nie, besef seker hul tyd is uitgedien met die DA se nuwe verteenwoordigende beleid.